b"\n_START_ARTICLE_\nIvan el Terrible\n_START_SECTION_\nInf\xc3\xa0ncia\n_START_PARAGRAPH_\nN\xc3\xa9t del tsar Ivan Vass\xc3\xadlievitx III el Gran i fill de Basili III i Ielena Gl\xc3\xadnskaia, pertany al llinatge R\xc3\xbarik. Va ser coronat Gran pr\xc3\xadncep de Moscou als tres anys, despr\xc3\xa9s de la mort del seu pare. Per descomptat, el regne va ser administrat per la seva mare, la qual va ser assassinada cinc anys despr\xc3\xa9s de la coronaci\xc3\xb3 per clans boiars que es disputaven el poder. Aquest fet va generar en Ivan un gran odi envers els boiars, cosa que en el futur originaria constants persecucions i matances en contra d'aquests clans.\n_START_SECTION_\nRegnat com a Tsar\n_START_PARAGRAPH_\nAquest govern pot dividir-se en dos per\xc3\xadodes, marcats pels canvis produ\xc3\xafts sobre Ivan despr\xc3\xa9s de la mort de la seva esposa Anastassia Rom\xc3\xa0nova el 1560.\n_START_SECTION_\nGovern anterior a 1560\n_START_PARAGRAPH_\nVa comen\xc3\xa7ar el 1547 en ser nomenat Tsar i Pr\xc3\xadncep de R\xc3\xbassia als 16 anys. Aquest per\xc3\xadode es va caracteritzar per la seva gran reforma interna i expansi\xc3\xb3 territorial. Durant el seu govern va impulsar les arts i les lletres, a m\xc3\xa9s d'introduir la impremta a R\xc3\xbassia. El 1547 es va casar amb Anastassia Rom\xc3\xa0nova, i el seu govern es va veure molt influ\xc3\xaft per ella. Durant aquest mateix any va crear la Rada, un organisme governamental que f\xc3\xa9u de consell reial i que era integrat pel sacerdot Silvestr, Makari, el seu preceptor, i el seu secretari Alexei Ad\xc3\xa0ixev. El 1549 va realitzar la primera Zemski Sobor, una reuni\xc3\xb3 dels representants dels principats russos, i va comen\xc3\xa7ar una revisi\xc3\xb3 del codi legal. Una gran aportaci\xc3\xb3 va ser el Sud\xc3\xa9bnik, creat el 1550, que recopila tots els decrets emesos pel govern fins al moment. El 1551 va convocar un concili per crear una Esgl\xc3\xa9sia af\xc3\xad als seus prop\xc3\xb2sits. Despr\xc3\xa9s de l'arribada del canceller angl\xc3\xa8s Richard Chancelor i de diversos navegants anglesos a Moscou el 1553, va establir vincles comercials amb Anglaterra. Una de les seves majors campanyes militars va ser la conquesta dels khanats t\xc3\xa0rtars (habitats per t\xc3\xa0tars, txuvaixos, mari, mordovians i udmurts) de Kazan (1552) i \xc3\x80strakhan (1556) per controlar la totalitat del curs del riu Volga i posar fi a una dominaci\xc3\xb3 de m\xc3\xa9s de 300 anys. Va comen\xc3\xa7ar la guerra amb Liv\xc3\xb2nia, un estat polon\xc3\xa8s-litu\xc3\xa0 el 1558 (guerra que es va allargar fins a 1583), per aconseguir una sortida al mar B\xc3\xa0ltic. El 1560 va morir la seva esposa Anastassia Rom\xc3\xa0nova i Ivan IV es transform\xc3\xa0 en un governant psic\xc3\xb2pata, fan\xc3\xa0tic religi\xc3\xb3s i autoritari."